钦定古今图书集成/方舆汇编/边裔典/第070卷 > 后唐
## 钦定古今图书集成/方舆汇编/边裔典/第070卷 > 后唐

### 庄宗同光四年正月乙酉沙州曹义金遣使者来丙戌回鹘阿咄欲遣使者来

按《五代史唐庄宗本纪》云云。按《吐蕃传》：“庄宗时，回
鹘来朝，沙州留后曹义金亦遣使附回鹘来，庄宗拜
义金为归义军节度使，瓜沙等州观察处置等使。”

### 明宗天成二年十二月己丑回鹘西界吐蕃遣使者来

按：《五代史唐明宗本纪》云云。

按《册府元龟》：“天成二年十二月，回鹘西界吐蕃发使
野利延孙等入贡，蕃僧四人持蕃书两封，文字未详。”
天成三年，吐蕃附回鹘来朝。

按《五代史》唐明宗本纪，不载。按《吐蕃传》，吐蕃不见
于梁世，唐天成三年，回鹘王仁喻来朝，吐蕃亦遣使
附以来，自此数至中国。明宗尝御端明殿，见其使者，
问其牙帐所居，曰：“西去泾州二千里。”明宗赐以虎皮，
人一张，皆披以拜，委身宛转，落其毡帽，乱发如蓬，明
宗及左右皆大笑。

按《册府元龟》：“天成三年闰八月，吐蕃遣使奉贡，九月
遣使朝贡，十一月朝贡。”

### 长兴元年四月辛酉吐蕃首领干拨葛来九月壬戌吐蕃使王满儒来

按：《五代史唐明宗本纪》云云。

长兴二年十一月戊申吐蕃遣使者来。

按：《五代史唐明宗本纪》云云。

长兴三年吐蕃屡遣使朝贡。

按，《五代史唐明宗本纪》：“长兴三年八月己卯，吐蕃遣
使者来。”

按《册府元龟》，长兴三年正月，吐蕃遣使朝贡。二月，遣
首领野和闾心等朝贡。八月，遣使朝贡，见于端明殿。
帝问本蕃牙帐去京师远近。对曰：“泾州西二千里，比
年阻大水。朝贡后时长兴四年，吐蕃来贡。拜凉州留后孙超为节度使”
按《五代史唐明宗本纪》不载按《吐蕃本传》：唐长兴
四年，凉州留后孙超遣大将拓拔承谦及僧、道士、耆
老杨通信等至京师求旌节。明宗问《孙超等世家》，承
谦曰：“吐蕃陷凉州，张掖人张义朝募兵击走吐蕃，唐
因以义朝为节度使，发郓州兵二千五百人戍之。唐
亡，天下乱，凉州以东为突厥、党项所隔，郓兵遂留不
得返。今凉州汉人，皆其戍人子孙也。”明宗乃拜孙超
节度使。

按：《册府元龟》：“长兴四年十一月，吐蕃遣使来贡。”

### 废帝清泰元年凉州留后李文谦来请命

按《五代史唐废帝本纪》。不载。按《吐蕃传》云云。